<classify> KITUO cha Utafi ti wa Zao la Kahawa TaCRI Nyanda za Juu Kusini kilichopo wilayani Mbozi mkoani Songwe, kimeanza kutekeleza agizo la Waziri Mkuu, Kassim Majaliwa, la kuzitaka halmashauri kukuza na kuongeza uzalishaji wa zao la kahawa kwa kutoa mafunzo kwa baadhi ya wakulima wa zao hilo.Meneja wa kituo hicho cha utafiti wa kahawa, Izack Mushi alisema hayo wakati wa kufunga mafunzo ya siku nne kwa wakulima na watalaamu wa kilimo kutoka Halmashauri ya Wilaya ya Sumbawanga Mkoa wa Rukwa.Alisema lengo kituo hicho ni kuhakikisha maeneo mengi Nyanda za Juu Kusini, yenye sifa yanaanza kuzalisha zao hilo lenye kukuza uchumi kwa kiasi kikubwa kwa mwananchi mmoja mmoja na taifa.Mushi alisema serikali inasisitiza halmashauri kuanzisha mazao ya kimkakati ya biashara, na kahawa ni mojawapo ya hayo, hivyo TaCRI wakishirikiana na baadhi ya halmashauri za mikoa ya kusini, wameanza kutoa mafunzo yenye lengo la kuanzisha zao hilo katika maeneo yenye ardhi yenye sifa baada ya kufanya utafiti wa udongo.Tunahamasisha mafunzo haya kwa wananchi na halmashauri zenye ardhi yenye sifa ili kuboresha kilimo na kuongeza kipato kwa wananchi, halmashauri na Taifa kwa ujumla, tunatoa mafunzo na kuwaelimisha kupanda miche yenye kuzaa zaidi na kuvumilia magonjwa ya kutu ya majani na CBD ambayo hushambulia zaidi miche ya kahawa ya zamani, alisema Mushi.Alisema wakulima 12 na watalaamu wa kilimo watano kutoka Halmashauri ya Sumbawanga, wamepata mafunzo ya namna ya uzalishaji wa kahawa kuanzia uandaaji mpaka kusindika na kujua masoko yake yanavyokwenda.Alisema katika kutekeleza azma ya serikal ya kufika uchumi wa viwanda, wao kama kituo cha utafiti wa kahawa wamejipanga kufanya utafiti wa udongo kwa halmashauri za mikoa ya Nyanda za Juu Kusini na kusambaza mafunzo ya namna ya uzalishaji wakishirikiana na halmashauri husika.Mipango ya taasisi pia ni kubadilisha mibuni yote ya zamani wilayani Mbozi na maeneo mengine ambako wanategemea kuanza kulima kahawa baada ya kupata mafunzo ili na kupanda miche mipya ambayo tayari ilishafanyiwa utafiti na kuridhika nayo kutokana na uzaaji wake mkubwa, alisema Mushi.Mtalaamu na mwezeshaji wa mafunzo hayo kutoka kituoni hapo, Charles Mwingira alisema TaCRI hufanya utafiti sehemu ambazo zao hilo hustawi na kutoa teknolojia kwa wadau wote, wanaozalisha zao hilo na kuhamasisha kwa kugharamia mafunzo wakishirikiana na baadhi ya halmashauri kama walivyofanya Halmashauri ya Sumbawanga.Yako maeneo ambayo zao hili linaweza kustawi, lakini bado hayajaanza kutumika hivyo sisi tunafanya tafiti na kuwaelimisha wakulima na watalaamu wa kilimo kutoka halmashauri zenye sifa ya kustawi zao hilo, wakulima 12 waliopata mafunzo kutoka Halmashauri ya Wilaya ya Sumbawanga tutaendelea kushirikiana nao na tutawapatia mbegu bora ambayo inazaa sana na ina ladha nzuri na haishambuliwi na magonjwa, alisema Mwingira.Alisema mpaka hivi sasa halmashauri za Sumbawanga, Nkasi na Kalambo zote kutoka mkoani Rukwa, tayari zimefika na kupata mafunzo ya namna ya kuzalisha kahawa, hivyo wanategemea uzalishaji wa zao la kahawa kuongezeka kwa kiasi kikubwa katika mikoa ya Nyanda za Juu Kusini.  <topic>: kitaifa 